
אי תשלום שכר במועצות הדתיות

היו"ר יעקב ליצמן:


אני פותח את הישיבה. מר שפיגלר, אני רוצה לשמוע מה התקדם. אני מוחה על כך שלא קיבלתי מכם את הרשימות. אני מצפה מעמיר פרץ, כמועמד לראשות הממשלה, שיודיע חד משמעית שאם לא ישלמו שכר למועצות הדתיות תהיה שביתה כללית. לא יכול להיות שהעובדים האלה פחות חשובים מעובדים אחרים. אם הוא רוצה להיות ראש ממשלה, הוא צריך לחוות את דעתו בעניין. מי קיבל משכורת מיום רביעי עד עכשיו?

מאיר שפיגלר:

מיום רביעי עד עכשיו לא הועבר אפילו שקל אחד לטובת המועצות הדתיות. אף רשות מאז יום רביעי בשבוע שעבר לא העבירה דבר וחצי דבר. אם היא הייתה רוצה להעביר את הכסף, היא הייתה עושה את זה לפני יום רביעי בשבוע שעבר.  

היו"ר יעקב ליצמן:

למה הם לא יכולים?

מאיר שפיגלר:

הם טוענים שאין להם כסף לשלם לעובדים שלהם. 

היו"ר יעקב ליצמן:

על פי חוק, הרשויות חייבות להעביר 60%.

מאיר שפיגלר:

הן חייבות להעביר, אבל הן טוענות שלא אישרו את תקציב המועצות הדתיות ולכן הן לא מחויבות לתקציב. 

ניסן סלומינסקי:

אם מאשרים תקציב מועצה כללית, אז בתוך התקציב זה מופיע.

מאיר שפיגלר:

החוק קובע שמועצה דתית תכין תקציב, תביא אותו לרשות המקומית לאישורה, כשרק אז זה יגיע לאישורו של השר הממונה. השר הממונה במקרה הזה הוא ראש הממשלה. התהליך הזה לא התקיים במשך שנים רבות, הוא גם לא יתקיים השנה.

ניסן סלומינסקי:

האם הרשות קובעת, או שמשרד הדתות?

מאיר שפיגלר:

המועצה הדתית מכינה את התקציב.

ניסן סלומינסקי:

בלי שום קשר למשרד הדתות?

מאיר שפיגלר:

בלי שום קשר. אם אין למדינה יכולת לתת את ה40%, התקציב שלה חוזר ולא מאושר. שנים לא מעטות התהליך לא בוצע. 

יחיאל חזן:

אני רוצה לדעת אם הרבנים מקבלים משכורות. כשאתה מקבל משכורת הכל אצלך בבית בסדר, אבל כשהרב לא מקבל משכורת הוא לא יכול ללכת למכולת. 

מאיר שפיגלר:

אני רוצה למחות על מה שאמר חבר הכנסת חזן. זה לא משנה כהוא זה אם אני מקבל משכורת או לא בכל מה שנוגע למה שאני עושה לטובת המועצות הדתיות.  

היו"ר יעקב ליצמן:

העוול זועק לשמיים. אם היה מדובר בעובדי הרשויות המקומיות החדר היה מלא עד אפס מקום. מה אתה מצפה שאני אעשה? 

מאיר שפיגלר:

יש החלטת ממשלה שאומרת לרשויות המקומיות להעביר את חלקן כנגד 40% שהמדינה העבירה בתקציב המועצות הדתיות. זה נותן מענה לסוגיית אי שיתוף הפעולה של משרד הפנים בהקשר לועדת השרים לענייני תקצוב המועצות הדתיות. ברגע שהממשלה תקבל את ההחלטה הזאת, יש כאן , לעניות דעתי, ביסוס מוחלט לקבל פסיקה של בית משפט, כולל הוצאות לפועל על הרשויות המקומיות.  


היו"ר יעקב ליצמן:


אני מסכים עם כל מילה, רק תגיד לי תחולה.

מאיר שפיגלר:

מאותו רגע שהממשלה מקבלת את ההחלטה. 

היו"ר יעקב ליצמן:

מתי הממשלה תחליט?

מאיר שפיגלר:

ביום ראשון הקרוב.

היו"ר יעקב ליצמן:


ואם הרשויות לא ימלאו אחרי ההוראה?

מאיר שפיגלר:

תהיה תביעה מרוכזת כנגד הרשויות המקומיות.

היו"ר יעקב ליצמן:

מתי תהיה התביעה הזאת?

מאיר שפיגלר:


אנחנו מקווים שכבר בשבוע הבא.
 ברגע שמטילים עליהם עיקול, הם לא יכולים להוציא שקל לפני שהם מעבירים את הכסף למועצות הדתיות.

היו"ר יעקב ליצמן:

כמה זמן לא קיבלו משכורות ביבניאל?

מאיר שפיגלר:

רק הרב לא קיבל. 

היו"ר יעקב ליצמן:

כמה זמן ביהוד?

מאיר שפיגלר:

ראש הרשות המקומית ביהוד לא מעביר שקל מזה שנתיים וחצי.

ניסן סלומינסקי:

שנתיים וחצי לא שילמו משכורת? יש שר לענייני דתות, שזה ראש הממשלה. מה הוא אומר על כך שאנשים לא מקבלים שכר כבר שנתיים וחצי?

היו"ר יעקב ליצמן:

אנחנו ניקח שתי רשויות כל יום. 

משה גפני:

אני מציע ללכת לפי מספר החודשים שלא שולמו. 

ניסן סלומינסקי:

בראש פינה לא שילמו שכר מאז שנת 2000.

היו"ר יעקב ליצמן:

מחר בבוקר נזמין את אריאל. מדוע אריאל לא מופיעה בהחלטה של ועדת השרים?

מאיר שפיגלר:

קיימתי 46 ישיבות של ועדות שרים לענייני תקצוב המועצות הדתיות. כאשר הגיע המצב לידי חוסר תיאום מוחלט מול משרד הפנים, הפסקתי לקיים את הישיבות וביקשתי להעביר הכל כמקשה אחת בהחלטת ממשלה.

היו"ר יעקב ליצמן:

מחר אני אזמין את אריאל, את בת-ים, את ראש פינה ואת יהוד. ביום רביעי בבוקר נזמין את חצור.

פיני קבלו:

אני מציע לא להטיל את כל האחריות על הרשויות המקומיות. אני ביררתי אלו רשויות לא מעבירות את הכסף. אני מוכן לבדוק את זה עוד פעם היום. יש כל מיני סיבות. יש סיבות של  מינויים, סיבות של קביעות תקציב. 

היו"ר יעקב ליצמן:

צריך להפריד בין הון לשלטון. זה פופולארי להגדיר את זה כך.  אנחנו לא חלק מהמשחק הזה של מינויים. ראש עיר לא יכול להעניש את המועצה הדתית כשלא מוצא חן בעיניו מינוי כלשהו. אם יש לו בעיה עם מינוי, שיפנה למבקר המדינה. אני לא מבין באף מינוי פוליטי. כראש ועדת כספים אין לי שום מינוי פוליטי. אנחנו דנים כאן על משכורת. משכורת לא שייכת לעניין מינויים. רשות חייבת לשלם משכורת. 

נתן נתנזון:


עם כל הכבוד להחלטת הממשלה - אנחנו נשמע את דה-הרטוך בעניין הזה - הממשלה לא יכולה לקבל החלטה, זה עניין של הכנסת. 

היו"ר יעקב ליצמן:

הממשלה יכולה לקבל. לא רק שהממשלה יכולה להחליט, גם שר הפנים יכול לעשות את זה בלי אף אחד. 

נתן נתנזון:

היועצים המשפטיים טוענים שבהעדר הסכמה של הרשות המקומית אי אפשר ללכת לבג"ץ.

היו"ר יעקב ליצמן:

למה אתה חושב שאנחנו כל כך תמימים? ללמד אותך איך עושים את זה? נניח אני ראש עיריית בת-ים ולא העברתי משכורות למועצה הדתית. כל מה ששר הפנים צריך לעשות הוא לסגור את הברז. אני צריך ללמד אותו איך לעבוד? 

נתן נתנזון:

בעקבות השינויים המבניים שחלו בתוך המועצות הדתיות, נוצר מצב שפיטרו ראשי מועצות וסגנים ויש תוספת תקציבית. יש לנו "פריבילגיה" בכך שוועדת הכספים החליטה לשים את כובד משקלה על הנושא הזה. הטענה שלנו היא שהדבר לא בא בחשבון. קובעים איזה שהוא סכום של ההוצאות של שירותי הדת. עם זה אנחנו צריכים להסתדר. בפועל, הסכום שהממשלה קובעת לא מכסה את השכר שהממשלה מאשרת לעובדים, בטח לא כשיש שינויים מבניים שנוספים על התקציב. כדי שהבעיה לא תתרחב, אני מציע שייעשו אנשי הממשלה - אם זה אגף התקציבים, אם זה משרד הפנים -  את התחשיב המינימאלי של עלות השכר לפי התקנים המאושרים.

ניסן סלומינסקי:

האם זה נכון? האם עלות המשכורות שהוועדה מאשרת יותר גבוה מסך התקציב?

אורי וסרמן:

המספרים המדויקים נמצאים אצל מאיר שפיגלר. הרבה תקנים של עובדים שעובדים במועצות הדתיות לא אושרו מעולם על ידי הממשלה. אי אפשר לטעון שכל מי שעובד היום זה מישהו שאושר על ידי הממשלה. המועצה הדתית היא תאגיד סטטוטורי, היא לא חלק מהמדינה.

זבולון אורלב:

היא חלק מהמדינה.

היו"ר יעקב ליצמן:


יש נושא של חזקה. אנחנו נכנסים לוויכוח שהיה לנו בחוק ההסדרים הקודם. מי שלא אושר תקציבו לא העבירו בגינו כסף.  

משה גפני:

אתה מקיים דיון על כך שלא משלמים משכורות. משרד האוצר, ברוב פיקחותו, מוביל את הנושא למחוזות אחרים. 

יחיאל חזן:

על סמך מה האנשים שעובדים שם קיבלו שכר?

אורי וסרמן:

תאגיד נפרד מהממשלה משלם להם.

היו"ר יעקב ליצמן:

אתה לא יכול להגיד לנו שאתה לא מכיר בכלום.

אורי וסרמן:

התקצוב לא מתייחס בכלל למספר העובדים שמועסקים בכל מועצה דתית.

היו"ר יעקב ליצמן:

האם במקומות שאנחנו דנים עליהם תהיה משכורת?

אורי וסרמן:

תקציב המדינה גדל לטובת המועצות הדתיות. בסיס התקציב הוא 140 מיליון שקל. הוא אחד הגבוהים שהיה בעשור האחרון. אי אפשר להגיד שהמדינה הקטינה את התקציב.

אילנה כהן:

מה זה משנה מה גודל התקציב? זה לא בסדר שאנשים שעובדים לא מקבלים שכר. 

ניסן סלומינסקי:

איך אתה מעביר כסף לרשות המקומית כשהיא לא משלמת משכורת לעובד? 

אורי וסרמן:

הסמכות על פי חוק היא של שר הפנים. הוא צריך לתת תשובות.

משה גפני:

התקציב שהוצע ל2006 נמוך יותר מהתקציב ל2002. הוא קוצץ  בזמן שלטון הליכוד, המפד"ל ושינוי. בזמננו הוא עלה קצת, אבל לא כמו ב2002.  

זבולון אורלב:

אם במארס 2004 הממשלה ביצעה 175 מיליון כדי לשלם משכורת, איך יכול להיות שב2006 140 מיליון יספיקו? 

אורי וסרמן:

מדובר בחובות עבר.

זבולון אורלב:

החובות עדיין קיימים. אני ביקשתי מההסתדרות רשימה של מקומות שלא שולמו בהם משכורות. על פי ההסתדרות, ב-40 מועצות דתיות לא שולם שכר. מדובר על כ-840 עובדים, שמהווים כ25% מעובדי המועצות הדתיות.  ברשימה של משרד ראש הממשלה יש רק 23 רשויות מקומיות. בנוסף ל40 יש עוד 14 רשויות מקומיות שבהן יש חובות לרבני היישוב. יש עוד 400 מועצות דתיות שבוצע בהן תשלום חלקי.  אני מברך את יושב-ראש הוועדה על נחישותו להמשיך כל יום מ9:30 עד 10:00 לדון על כל רשות ורשות עד שהבעיה תיפתר.

חיים אורון:

אני מזה חצי שנה מבקש לדעת כמה היה התקציב לדתות ב2002, ב2003, ב2004 וב2005, כדי ש"שינוי" יבינו שהם גם עשו נזק וגם העלו את התקציבים. צריך לדרוש את זה מהאוצר.

היו"ר יעקב ליצמן:

אני דרשתי, אבל אני מוכן לדרוש את זה עוד פעם. אנחנו נקיים כל יום ישיבות בנושא. 

הישיבה ננעלה בשעה 10:00

